|  |  |
| --- | --- |
| **Skole**  Kontaktperson Adresse 0000 Sted |  |

# Hvordan kan vi forbedre kapasiteten i strømnettet?

Måten vi produserer, fordeler og bruker energi på er i endring. En av grunnene til det, er behovet for å få ned utslippene av klimagasser, samtidig som ny teknologi og flere virksomheter krever energi i form av elektrisk strøm.

Strømmen fraktes via strømnettet, fra strømprodusent til strømforbruker. Vi kan sammenligne strømnettet med et system av rør som frakter og fordeler vann til ulike forbrukere. Se for deg at flere ønsker å koble seg på dette systemet, men at rørene ikke er laget for å kunne frakte mer vann. Noen steder har rørsystemet god kapasitet store deler av døgnet, men i visse tidsrom, når alle ønsker å bruke vann samtidig, oppstår det utfordringer.

Vi har lignende utfordringer med kapasiteten i strømnettet. Flere trenger tilgang på strøm, og på noen tidspunkter er det ekstra mange som bruker strøm samtidig. Dette gjør at vi må øke kapasiteten i strømnettet. En løsning kan være å oppgradere eller bygge ut strømnettet. Vi kan også utnytte det strømnettet vi har på en bedre måte. For eksempel kan vi gjøre noe med måten nettselskapene overvåker og drifter nettet på, eller tilpasse strømforbruket etter når det er mest tilgjengelig kapasitet. En annen mulighet er å ta i bruk lokal strømproduksjon eller teknologi som lagrer energien, og som kan hjelpe til med å balansere strømproduksjon og -forbruk.

Hva som er den beste løsningen må vurderes i hvert tilfelle. I noen tilfeller kan det være riktig å oppgradere og bygge ut mer nett. I andre tilfeller kan smartere bruk av strømnettet være løsningen. Og i noen tilfeller er det kanskje nødvendig å gjøre begge deler. Vi i Statnett jobber med disse utfordringene nå, og vi tror de vil bli enda større i årene fremover. For å finne fram til de beste løsningene ønsker vi innspill fra dere.

**Vi ønsker at dere undersøker situasjonen der dere bor:**

* Hvordan er kapasiteten i dag, og hvordan vil kapasiteten være i årene som kommer?
* Når, hvor og hvorfor oppstår det utfordringer med kapasiteten?
* Vurder og avgjør hvilke(t) tiltak som bør gjennomføres for å bedre kapasiteten i strømnettet.

**Krav til løsningen**

Tiltak dere foreslår må være naturfaglig og teknologisk gjennomførbart, og valg av tiltak må begrunnes ut ifra et økonomisk og bærekraftig perspektiv.

Frist for å sende inn deres forslag til tiltak er 10. mai 2026. Vi ser fram til å se deres løsninger på oppdraget og til å kåre vinneren av *Årets løsning* skoleåret 2025/26. Takk for at dere bidrar inn i dette viktige arbeidet – og lykke til!

Med vennlig hilsen

Statnett